У Германіі зараз найлепшыя ўмовы для вывучэння беларускай мовы створаныя ва ўніверсітэце ў Альдэнбургу. Там гэтым займаецца прафесар Герд Генчэль і прафесар Гун-Брыт Колер. Акрамя таго, што там чытаецца інтэнсіўны кароткачасовы курс беларускай мовы (40 гадзін), з гэтага года будзе чытацца таксама курс беларускай літаратуры. Прафесар Герд Генчэль мае з БДУ грунтоўны праект па вывучэнні беларускай “трасянкі” (пры падтрымцы фонда “Фальксваген”). Яго калега прафесар Гун-Брыт Колер за той час, калі была на стажыроўцы ў Мінску, так авалодала беларускай мовай, што цяпер робіць беларускамоўныя даклады і вядзе дыскусіі.